Pet Jesuus,
tan bʼen vet Jesuus viʼ u vitz Inqʼa Oliivo.
Echetz vet s-eqal s-qʼalaʼm,
tul aqʼbʼ Jesuus inpaqte tu nimla atibʼal tuulbʼal u tostiuxh.
Tul mamala vet xaol aqʼbʼ kʼatz Jesuus.
Kʼuqeʼvetz vet Jesuus,
tul xeʼt vet Jesuus txhusun xoʼl inqʼa xaol.
Yaʼne iqʼol tzaan val u ixoq taʼn jolol inqʼa iqʼesal,
inqʼa nikich txhusun inqʼa bʼekʼbʼal,
atz taʼn jolol inqʼa fariseeo.
Tan txeyp val u ixoq tiʼ iyansat tibʼ tuchʼ val u vinaq uvaʼ jitich ikʼulel tibʼ s-tuchʼ.
Tul ex aqʼaxoq ok u ixoq vatz Jesuus xoʼl inqʼa xaol.
Tul echaq motx tal inqʼa aqʼbʼ tuchʼ u ixoq vatz Jesuus s-eche:
—Txhusul,
il val u ixoq ila uvaʼ tuulxh qat ileqex tiʼ iyansat tibʼ tuchʼ vaʼt vinaq.
Tul tzʼibʼamal ka t-inqʼa bʼekʼbʼal taʼn Moisees uvaʼ:
Jaʼl invaʼq ixoq laʼ leqp tiʼ iyansat tibʼ tuchʼ vaʼt vinaq,
tul kʼonimal laʼ tel s-sivan.
Pet ¿keʼchetz axh,
kametz toq aal s-tiʼ?
—xeʼt inqʼa iqʼesal.
Aʼichetz kuxh isaʼ inqʼa iqʼesal tuqʼeʼybʼal tijaq imam Israeel itxhokt txumbʼal tiʼ tel Jesuus t-bʼey tiʼ inimal u bʼekʼbʼal,
tul laʼich xotxhox Jesuus taʼn.
Yaʼne kʼoʼeʼv kuʼ Jesuus t-txʼavaʼ.
Tul xeʼt Jesuus tzʼibʼoq tuchʼ viʼ iqʼabʼ vatz txʼavaʼ.
Poro mij nikich iyaʼ inqʼa iqʼesal tiʼ tabʼil u yol te Jesuus.
Yaʼne nuq txakeʼv vet Jesuus.
Tul ech tal Jesuus s-eche:
—Jaʼl invaʼq ex,
uvaʼ tira yeʼl invaʼq epaʼv,
tul aʼetz ex,
bʼaxa tel eqʼabʼ tiʼ ikʼonil u ixoq s-sivan,
—xeʼt Jesuus.
Tul kʼoʼeʼv Jesuus inpaqte.
Tul xeʼt Jesuus tzʼibʼoq vatz u txʼavaʼ.
Tabʼietz vet inqʼa iqʼesal u yol uvaʼ tal Jesuus,
tul junt kuxh motx inatxhbʼeaq vet tibʼ uvaʼ ataq ipaʼv.
Tul junun motx itzaj vet inqʼa xotxhol tetz u ixoq.
Poro bʼaxich tzaj inqʼa qʼes,
tetxhal imotx tzaan s-kaqaayil.
Tul taʼnxh vet u ixoq kaj vatz Jesuus.
Yaʼne nuq txakeʼv Jesuus inpaqte.
Tul til Jesuus uvaʼ yeʼxhabʼil vet invaʼq inqʼa xotxhol tetz u ixoq atiche.
Pet taʼnich kuxh vet u ixoq.
Tul ech tal Jesuus te u ixoq s-eche:
—¿Qatxh inqʼa nik motx xotxhon axh?
¿Yeʼxhabʼil vet invaʼq qat kaj tiʼ talax akameʼ?
—xeʼt Jesuus.
Tul ech tal u ixoq s-eche:
—¡Yeʼxhabʼil veteʼ,
inBʼaal!
—xeʼte.
Yaʼne ech tal Jesuus te u ixoq s-eche:
—Aʼatetz koq in laʼ alon akameʼl.
Pet quuxh,
tul yeʼ paʼvin vet axh,
—xeʼt Jesuus.]